Source: https://domov.sme.sk/c/5329270/sud-nerozhodol-o-20-rocnom-treste-pre-udajneho-drogoveho-dilera.html
Timestamp: 2017-09-21 23:18:51+00:00
Document Index: 764223

Matched Legal Cases: ['Súd ', 'Súd ', 'súd ', 'súd ', 'súd ', 'Súd ', 'Súd ']

Súd nerozhodol o 20-ročnom treste pre údajného drogového dílera - domov.sme.sk
Súd nerozhodol o 20-ročnom treste pre údajného drogového dílera
Trojčlenný senát Krajského súdu v Bratislave dnes na svojom verejnom zasadnutí nerozhodol o odvolaní údajného bratislavského drogového dílera Mihilla B., ktorého v januári tohto roku Okresný súd Bratislava I odsúdil na 20-ročný trest odňatia slobody.
15. apr 2010 o 9:54 TASR
BRATISLAVA. Trojčlenný senát Krajského súdu v Bratislave (KS) dnes na svojom verejnom zasadnutí nerozhodol o odvolaní údajného bratislavského drogového dílera Mihilla B., ktorého v januári tohto roku Okresný súd Bratislava I odsúdil na 20-ročný trest odňatia slobody.
KS dnes musel zasadnutie odročiť na 13. mája, keďže Mihillovi B. vypovedal jeho doterajší právny zástupca plnú moc. Senát mu ustanovil obhajcu. V prípade, že mu jeho rodinní príslušníci do odročeného termínu zvolia iného právneho zástupcu, bude tento akceptovaný.
Okresný súd Bratislava I poslal 13. januára na 20 rokov do väzenia s maximálnym stupňom stráženia Mihilla B. (42), ktorého v máji minulého roku zadržali pri odchode z prenajatého bytu policajti. Pri následnej domovej prehliadke v ňom našli 3,5 kilogramu heroínu a 44 gramov kokaínu.
Súd určil obžalovanému aj ochranný dohľad na dobu troch rokov. Rozsudok zatiaľ nie je právoplatný, pretože Mihill B. sa voči nemu okamžite odvolal. Prokurátorka sa odvolania vzdala, sama vo svojej záverečnej reči navrhla, aby ho odsúdili na 20 rokov. Podľa nej obžalovaného usvedčuje množstvo zaistených dôkazov. Okrem drog v byte policajti zaistili aj váhu, mixér a ďalšie dôkazy. Advokát obžalovaného žiadal súd, aby Mihilla B. spod obžaloby oslobodil. Nebolo podľa neho preukázané, že skutok spáchal. Obžalovaný pred súdom tvrdil, že vôbec nevedel o tom, že v prenajatom byte je sklad drog.
Podľa polície významný díler heroínu v Bratislave Mihill B. sa pred súdom bránil tým, že v spomínanom petržalskom byte sa stretával s milenkou. O drogách vraj nič nevedel.
Na prvé hlavné pojednávanie predviedli Mihilla B. z väzby. V prenajatom petržalskom byte sa podľa svojich slov stretával s milenkou. Jej meno však súdu povedať nechcel, pretože sa bojí, že ona sa pozná s nebezpečnými ľuďmi. O drogách, ktoré boli v byte uložené v skrini v taškách a v škatuli od rádia, vraj nič nevie. Pozitívne stery z rúk na heroín si vysvetlil tým, že sa v byte mohol dotknúť stola alebo okennej kľučky. Túto možnosť pred súdom pripustil aj predvolaný znalec.
Mihill B. pochádza zo Srbska. Na Slovensku žije približne od roku 1993 a má slovenské občianstvo. Ako pred súdom uviedol, na začiatku mal zlatníctvo na Obchodnej ulici a neskôr pracoval aj ako prevádzkar v jednej bratislavskej reštaurácii.
Súd okrem obžalovaného vypočul aj jeho brata, ktorý ho finančne podporuje. Ako svedka senát vypočul aj majiteľa petržalského bytu, v ktorom policajti našli drogy. Obžalovaného pozná podľa krstného mena. Potvrdil, že spolu s ním byt prenajal aj žene. Jej meno uviesť nevedel, popísal však je výzor.
Národná protidrogová jednotka koncom apríla 2009 v bratislavskej Petržalke vykonala domové prehliadky a v jednom z bytov, ktorý bol používaný ako sklad omamných látok, zhabali viac ako 3,5 kilogramu heroínu a vyše 44 gramov kokaínu. Na tlačovej konferencii o tom 11. mája informovali policajný prezident Ján Packa a 1. viceprezident Policajného zboru Michal Kopčik.
Hodnota zadržaného kontrabandu predstavuje podľa nich približne 1.298.800 eur. Policajti počas tejto akcie s názvom KASTOR tiež zhabali 75 kilogramov miešacej látky, ktorá je určená na riedenie heroínu. Išlo o zmes kofeínu a paracetamolu. Podľa Kopčika patrí medzi významných dílerov v Bratislave.